CELEX: C2005/106/34
Language: sl
Date: 2005-04-30 00:00:00
Title: Zadeva C-98/05: Predlog za sprejem predhodne odločbe na podlagi sklepa Østre Landsret z dne 11. februarja 2005 v zadevi De Danske Bilimportører proti Skatteministeriet

30.4.2005   
            
            
               SL
            
            
               Uradni list Evropske unije
            
            
               C 106/18
            
         Predlog za sprejem predhodne odločbe na podlagi sklepa Østre Landsret z dne 11. februarja 2005 v zadevi De Danske Bilimportører proti Skatteministeriet
   (Zadeva C-98/05)
   (2005/C 106/34)
   Jezik postopka: danščina
   Østre Landsret (Danska) je s sklepom z dne 11. februarja 2005 v zadevi De Danske Bilimportører proti Skatteministeriet, ki ga je sodno tajništvo prejelo dne 24. februarja 2005, Sodišču Evropskih skupnosti predložil predlog za sprejem predhodne odločbe.
   Østre Landsret predlaga Sodišču, naj odloči o naslednjih vprašanjih:
   
               1.
            
            
               Ali je treba člen 11(A)(2)(a) v povezavi s členom 11(A)(3)(c) Šeste direktive DDV (1) razlagati tako, da pomeni, da je treba dajatev ob registraciji motornih vozil (avtomobilov) vključiti v davčno osnovo za DDV, kadar se prodajna pogodba sklene za dobavo novega motornega vozila, ki se uporablja za prevoz potnikov, in kadar trgovec motorno vozilo, v skladu s prodajno pogodbo in nameravano uporabo kupca, potrošniku dobavi v državi registracije in za celotno ceno, ki vključuje tako ceno, plačano trgovcu, kot tudi dajatev?
            
         
               2.
            
            
               Ali lahko država članica svoj davčni sistem uredi na tak način, da dajatev ob registraciji šteje za strošek, ki ga trgovec plača v imenu končnega kupca, tako da je končni kupec tisti, ki je takoj odgovoren za plačilo dajatve?
            
         
               3.
            
            
               Ali je za vprašanji 1 in 2 pomembno, da se avtomobil lahko kupi in dobavi brez plačila dajatve ob registraciji, kar bo mogoče, če kupec nima namena uporabljati vozila za običajni prevoz potnikov ali blaga na področju, na katerem se uporablja Zakon o prometu?
            
         
               4.
            
            
               Ali je pomembno, da so rabljena motorna vozila v nezanemarljivi meri uvožena ali vnesena med drugim kot blago v povezavi s spremembo bivališča končnega potrošnika, ki plača dajatev ob registraciji sam brez posredovanja trgovca?
            
         
               5.
            
            
               Ali je pomembno, da odgovornost za dajatev ob registraciji nastane ali zapade — če je mogoče, kot strošek — preden nastane ali zapade odgovornost za DDV?
            
         
      (1)  Šesta Direktiva Sveta 77/388/EGS z dne 17. maja 1977 o usklajevanju zakonodaje držav članic o prometnih davkih - Skupni sistem davka na dodano vrednost: enotna osnova za odmero, UL L 145, 13.6.1977, str. 1.